A NETFLIX DOKUMENTUMFILM-SOROZATA
Hahó!
Tiffany mindig gyönyörű volt.
Mindig derűs volt, tele energiával.
Ösztöndíjat kapott, hogy röplabdázzon.
Center lett volna a kezdőcsapatban.
Az elsőéves egyetemistákat nem szokták a kezdőcsapatba rakni.
Céljai voltak az életben.
Annyira büszkék voltunk rá!
Aznap éjjel körülbelül hat kilométerre találták meg a házunktól,
ahol elütötte a vonat.
A New Jersey Transit közzétette, hogy a lányom öngyilkos lett.
Kizárt dolog.
Lehetetlen.
Tudni akarom, mi történt a lányommal.
Ez a lányom szobája.
ISTEN HOZOTT TIFFANY SZOBÁJÁBAN SZERETLEK
Minden úgy van benne, ahogy hagyta.
Ez az ő írása, a szívecskéket is ő rajzolta.
Senki sem szokott bemenni ide.
Olyan, mint egy kripta.
Szeretett élni, és mindig energikus volt.
Ilyen volt a kicsikém.
1989-ben találkoztam Stephennel.
Már volt két lányom, Jessica és Krystal.
Aztán terhes lettem Tiffanyval, és 1997-ben megszületett.
Tiffany érkezése megdöbbentett minket.
A terhesség váratlan volt,
de amint először megpillantottuk, a mennyországban éreztük magunkat.
Egyszerűen gyönyörű volt.
Mindig kicsattant az örömtől.
Élvezte, amit csinált. Semmin sem idegeskedett.
Úgy értem, mindent imádott.
Ezen a képen a tengerparton van Észak-Karolinában.
Ez szilveszterkor készült.
Ez pedig a ballagásán. Látszik rajta, milyen boldog volt.
Ezt Tiffany nővérei csináltatták nekem.
Tiffany életének az emlékére.
Mindennap megállok előtte, mert így közel érzem magam hozzá.
Olyan, mintha velem lenne. Mert nagyon hiányzik.
2015. JÚLIUS 12. MAYS LANDING, NEW JERSEY
Vasárnap volt.
Elmentünk Tiffany unokatestvérének a ballagási bulijára az utcánkban.
Tiffany is velünk jött.
Több órán át ott voltunk.
Párolt kagylót ettünk, jól éreztük magunkat.
Tiff remekül érezte magát. Röplabdázott. Várta, hogy a barátai átjöjjenek.
Emlékszem, hogy Tiffany hazaszaladt.
Mi még a buliban voltunk,
és 21:15-kor felhívott Tiffany egyik barátnője, és azt mondta:
„Épp leparkolok a házatok előtt. Haza tudnátok jönni?”
Mire én: „Persze. Minden rendben?”
Szóval szóltam a férjemnek, Stephennek, hogy haza kell mennem,
és ő azt mondta, hogy velem jön.
Végigsétáltunk a két ház közötti utcán.
Tiffany barátnője kiszállt, és üvöltözött.
Megvádolta Tiffanyt, hogy a tudta nélkül használta a hitelkártyáját.
Tiffany tagadta, amíg a barátnője el nem ment.
Utána bevallotta nekem, hogy tényleg használta.
Megkérdeztem: „Mégis miért tennél ilyet?”
„Több eszed van ennél. Nem így neveltelek.”
„Kénytelen leszek elmondani apádnak.”
Bementem a házba, szóltam Stephennek,
de amikor egy perc múlva újra kimentünk, Tiffany sehol sem volt.
21:15 - TIFFANY TÁVOZIK A BULIBÓL
21:28 - TIFFANY FELSZÍVÓDIK
Mindenhol kerestük.
Fel-le sétáltam az utcán.
Legalább 20-30 autó jött-ment az utcában.
Mind az út szélén parkolt. Senki sem látott semmit.
Ha Tiffany gyalogolt volna, valaki látta volna őt.
Ez biztos. Tiffany 188 centi magas volt. Lehetetlen nem észrevenni.
Fel-alá sétáltunk az utcákon,
benéztünk a házak mögé, mindent átkutattunk a közelben.
Tudtuk, hogy nem sétálna messzire,
mert halálosan félt a sötétben.
22:07 - HÍVJ FEL 22:12 - ÍRJ, HOGY JÓL VAGY
22:18 - HÍVJ, KÉRLEK
22:19 - VÁLASZOLJ, JILL KI VAN AKADVA
22:20 - HOL VAGY?
Mindenki hívta, írt neki, és próbálta kideríteni, hol lehet.
22:36 - VEDD FEL! SZERETLEK
22:38 - MINDENNÉL JOBBAN SZERETLEK KÉRLEK, VEDD FEL
Stephen hívta, de Tiff nem vette fel.
Tiff, kérlek, gyere haza!
Mindennél jobban szeretlek. Te vagy nekem a legfontosabb.
Kérlek, gyere haza!
Fel-alá sétáltam azon az utcán.
Hirtelen lenéztem a földre, és megláttam egy lapos tárgyat.
Tiff telefonja volt az.
A telefon nagyjából két méterre volt az út szélétől, a házunk előtt.
Nem hagyta volna ott a telefonját. A nap 24 órájában pötyögött rajta.
A zuhanyba is bevitte.
Amikor megtaláltuk a telefont, mindenfélére gondoltam.
Tudtam, hogy baj van.
Tovább kerestük,
aztán Stephennek később eszébe jutott
az őzfigyelő kamerája az erdőben.
2015. 07. 12., 21:28
A kamera szerint Tiff 21:28-kor ment el.
Én és Dianne 21:29-kor jöttünk ki, Tuckerrel, a kutyájával.
Kisétáltunk, de addigra eltűnt.
Tiffany fekete pólót és világoskék farmer rövidnadrágot viselt.
A nemrég vásárolt lapos talpú cipőjében volt.
A haja fel volt fogva egy kontyba, és fehér fejpánt volt rajta.
A szokásos útján lesétált a kocsifelhajtón.
Az őzfigyelő kamera képe alapján
csak arra tudok gondolni, hogy valaki megszólította őt.
És utána eltűnt.
Felhívtak, hogy Tiffany eltűnt, és segítsek megkeresni.
Mondom, persze.
Elmentem anyám házához, mert azt hitték, ott lehet.
Sétatávolságra van. Azt mondanám, legfeljebb egy kilométerre.
Nem volt ott.
Kocsival bejártuk a környéket, de sehol sem találtuk.
2,5 ÓRÁJA KERESIK
Valami azt súgta, menjek el Pomonáig.
Pomonába értem, és áthajtottam a vasúti sínen.
VASÚTI SÍNEK
A sínek mellett van egy út.
Egy bekötőút a vasúthoz.
Ki volt világítva.
RENDŐRSÉG
Egy gallowayi rendőr azt mondta, elütöttek valakit, valószínűleg egy nőt.
De Galloway városa nem avatkozott bele,
mert ez a terület a New Jersey Transit joghatósága alá tartozik.
Láttam egy vasúti rendőrt.
Beszéltem vele. Megkérdeztem, hogy láttak-e egy megtermett,
188 centi magas, sportos alkatú lányt?
Azt felelte, hogy nem, de valakit elütött a vonat.
Reméltem, hogy nem Tiffany volt az.
A rendőrség viszont úgy vélte, ő volt.
A vasúti rendőr megkérdezte, tudnám-e azonosítani Tiffanyt.
Azt feleltem, igen.
Örülök neki, hogy én mentem oda,
mert őszintén szólva az öcsém szerintem képtelen lett volna megbirkózni ezzel.
Jobb, ha senki sem látja, amit aznap éjjel láttam.
A legszörnyűbb dolog volt, amit valaha láttam.
A vonat halálra gázolta.
Szóval odamentem, azonosítottam a holttestét,
aztán azt mondták, el kell mennünk az öcsém házához,
hogy közöljem vele a hírt.
Hajnali fél három volt.
Emlékszem, hogy kiléptem a házból, ott állt a vejem,
és közölte, hogy Mickey hívta őt, és azt mondta, ne menjünk sehová.
A vejem teljesen sápadt volt.
Emlékszem, hogy vártunk egy ideig,
aztán valamilyen rendőrautó megállt a ház előtt.
A bátyám, Mickey kiszállt a rendőrautóból,
és Dianne azt kiáltozta: „Mi történt?”
Elmondtam az öcsémnek, mi történt. Tiffanyt elütötte egy vonat.
A helyszínre akart menni. Közöltem vele, hogy kizárt dolog.
„Jobb, ha nem látod.”
Teljesen kiborultunk.
Mintha véget ért volna az életünk.
Ha a gyermeked az életét veszti, egy részed meghal.
Istenem, annyira hiányzik!
Az én kicsikém!
Nagyon hiányzik.
Megöleltük egymást, és sírtunk. Képtelenek voltunk elhinni.
A legszörnyűbb dolog volt, amit el tudtunk képzelni,
hogy megtörténhet.
Sokkot kaptunk.
Teljesen le voltunk döbbenve. Elütötte egy vonat?
Képtelen voltam felfogni.
2015. JÚLIUS 13. MÁSNAP
Mickey azt mondta, hogy Tiffanyt elütötte egy vonat.
Nem tudtuk, mi történt.
A VONAT ELGÁZOLTA TIFFANY VALIANTE, 18
Másnap reggel azt írták az újságokban, hogy Tiffany öngyilkos lett.
A VASÚTI SÍNEKEN ÁLLT
NEM MOZDULT
Le voltam sújtva.
Nem értettem, hogy mégis honnan vették ezt.
A VONAT HALÁLRA GÁZOLTA
Nem volt depressziós vagy öngyilkos hajlamú.
Tiffy boldog volt.
Azt tervezte, hogy egyetemre megy.
Programokat szervezett a szobatársával.
Úgy tervezte, hogy azon a héten, szerdán softballozni megy.
Másnap reggel vidámparkba akart menni a barátaival.
Amikor aznap este beszéltem Tiffanyval a buliban,
egyáltalán nem tűnt feszültnek.
Megvoltak a ruhái az egyetemre. Minden elő volt készítve.
Készen állt arra, hogy megtegye a következő lépést.
Kizárt, hogy öngyilkos lett.
VASÚTI RENDŐRSÉG HALÁLOS VONATGÁZOLÁS
A New Jersey Transit megállapította, hogy a lányom ráállt a sínekre,
és öngyilkos lett, alig 24 órával azután, hogy Tiffany meghalt.
ÖNGYILKOSSÁGNAK TŰNIK
Akik ismerték Tiffanyt, képtelenek voltak elhinni.
A HALÁL MÓDJA: ÖNGYILKOSSÁG.
Elszántak voltunk. Tudtuk, hogy a lányunk nem ölte meg magát.
A nevem Paul D'Amato.
Immár 46 éve vagyok törvényszéki ügyvéd.
D'AMATO ÜGYVÉDI IRODA
A legtöbb ügyem során az áldozatokat képviseltem.
És vannak olyan esetek, mint Tiffany ügye,
amire egyszerűen nem lehet nemet mondani.
Amikor először találkoztam Steve-vel és Dianne-nel,
pontosan itt ültek.
Teljesen össze voltak törve,
és nagyon feldúltak voltak.
Azt mondták nekem,
hogy a lányuk nem lett öngyilkos.
Nem tudtam, hogy tudok-e segíteni nekik.
Úgy döntöttem, hogy kikérem
a New Jersey Transit rendőrségi aktáit,
bemutatom nekik a jelentéseket, és utána valószínűleg közölnöm kell velük,
hogy a lányuk öngyilkos lett.
De ez nem történt meg, miután megkaptuk az aktákat.
Tiffany Valiante 18 éves volt, és a családjával élt
New Jersey vidéki térségében, Atlantic Citytől nyugatra.
Elmondom, mit tudunk a halála estéjéről.
Vasárnap, július 12-én
a New Jersey Transit 4693-as számú vonata
21:50-kor elhagyta Philadelphiát,
és keletre, Atlantic Citybe tartott.
Nagyjából 60 utas és személyzeti tag volt a vonaton.
A vonat épp áthaladt a gallowayi Tilton Roadnál lévő híd alatt,
és a Genoa Avenue-i vasúti átjáróhoz tartott.
A vonat 23:12-kor, a 45-ös mérföldkőnél,
egy rendkívül sötét szakaszon ütötte el Tiffanyt.
Amikor később megvizsgálták a vonatot, kiderült,
hogy a mozdony bal alsó része ütközött az áldozattal,
közel a sínekhez.
VIGYÁZAT! 480 V
Két vasúti mérnök volt a vonaton.
Egy rangidős és egy tanonc.
Aznap este mindketten aláírták a jelentést,
miszerint Tiffany a vonat elé vetette magát.
A VONAT ELÉ VETETTE MAGÁT
A probléma a következő.
Hat nappal később, amikor eskü alatt tanúvallomást tett,
a rangidős vasúti mérnök teljesen más történettel állt elő,
mint amit a baleset estéjén a nyomozónak elmondott.
A történet így hangzott.
„A mozdonyvezetővel beszéltem.
Nem láttam a lányt. Háttal álltam az ablaknak.”
Így az ő vallomásával nem foglalkozunk.
Aztán megvizsgáljuk, mit mondott a mérnöktanonc.
A helyszínen azt kérdezték tőle,
mikor látta először az illetőt, aki a sínre lépett?
Mi volt a válasza?
„Csak akkor láttam, miután már áthajtott rajta a vonat.”
Tíz nappal később eskü alatt tanúvallomást tesz,
és akkor így hangzik a története.
„Láttam valamit, amikor egy kilométerre voltunk.
Amikor fél kilométerre voltunk, még mindig láttam valamit.
Aztán láttam,
ahogy valaki kiugrik az erdőből, egyenesen a sínekre.”
Végül a mérnöktanonc volt az egyetlen szemtanú.
De többféle verziót adott elő arról,
hogy mit látott aznap éjjel.
A New Jersey Transit vasúti rendőrsége a mai napig
kiáll a mérnöktanonc inkonzisztens,
ellentmondásokkal teli tanúvallomása mellett.
MINDENHOL A HOLTTESTE DARABJAIT LÁTTAM
A nevem Louise Houseman.
A nyugdíj előtt
Atlantic megye halottkémi hivatalában voltam rangidős halottkém.
Húsz évig dolgoztam ott.
Húsz év alatt valószínűleg több ezer ilyen helyszínen jártam.
Nem hagytak nyugodni
a vasúti mérnök és a tanonc eskü alatt tett tanúvallomásai.
Nagy jelentőséget tulajdonítottak annak,
amit ez a két illető a helyszínen mondott,
pedig kiderült, hogy azok téves információk voltak.
A vonat adatrögzítő készüléke olyan, mint egy feketedoboz.
Mindent rögzít, ami menet közben a motorral történik.
A vonat sebességét,
hogy mikor használják a kéziféket,
mikor szólaltatják meg a kürtöt, fel vannak-e kapcsolva a fényszórók.
És megadja, hogy az adott események mikor történtek az út során.
Könnyen érthető.
Nincs benne semmi titokzatos. Teljesen világos.
Az adatrögzítő készülék szerint
a kürt megszólaltatása, Tiffany elgázolása
és a vészfék behúzása
mindössze 4,1 másodperc leforgása alatt történt.
A vonat 130 km/h-val haladt.
A tanonc biztosan látta, amit állítása szerint látott?
Hogy Tiffany a vonat elé ugrott? Nem tudom.
Úgy vélem, hogy a mérnöktanonc egyfajta traumát élt át, és sokkot kapott.
Mindenki sokkot kapna. Ha kocsival elütnénk valakit,
le tudnánk írni pontosan, hogy mi történt?
Valószínűleg nem.
Ha elolvassuk a vallomását, az összefüggéstelennek tűnik.
KÖRÜLBELÜL...
Nem igazán biztos benne, hogy mit látott.
Lehetséges, hogy azt látta, amikor a vonat elütötte Tiffanyt,
és a testrészei mindenfelé szétrepültek,
mert az ütközés feldarabolta.
Szerintem nem látta a vonat elé ugrani.
És lehet, hogy már eleve halottan hevert a síneken.
Ha rögtön öngyilkosságnak állítják be,
és a tényeket ehhez a feltételezéshez igazítják,
utána minden más gyanús.
A nevem Jim Brennenstuhl.
Az elmúlt 45 évben rendőrségi vagy magánnyomozói munkát végeztem.
Mr. D'Amato keresett meg, hogy dolgoznék-e az ügyön.
A gázolás a különféle beszámolók szerint valamivel 23:00 óra után történt.
A jelentés szerint itt történt.
A 45-ös mérföldkőnél.
Elég sötét van.
Miért sétálna el ilyen messzire, és ugrana ott a vonat elé?
Miért pont ott?
Ha így lett öngyilkos, mégis miért?
Miért ment olyan messzire? Miért tette ezt?
A GÁZOLÁS HELYSZÍNE 4 KM-RE A HÁZTÓL
Amikor láttam, hogy pontosan hol ütötte el a vonat,
nagyon meglepődtem.
Másfél kilométerre volt a legközelebbi kereszteződéstől,
az erdőben.
Sötét volt. Nem volt semmi fény.
Felállt a szőr a hátamon. Azt mondtam, itt valami nagyon nem stimmel.
Azt hiszem, nem telik el úgy nap, de hét biztosan nem,
hogy ne kérdezném meg magamtól:
Hogyan halt meg Tiffany Valiante?
Meggyőződésem, hogy nem lett öngyilkos.
A vezető nyomozóhatóság Tiffany Valiante halálának ügyében
a közlekedési társaság volt.
A New Jersey Transit Amerika egyik legnagyobb közlekedési társasága.
Számtalan elővárosi vasutat üzemeltet,
és jelentős létszámú rendőrséggel rendelkezik.
Végtelenül tisztelem a vasúti rendőröket
és a munkájukat.
Azonban a legtöbb vasúti rendőr maga is megmondhatja,
hogy nem a gyilkossági nyomozás a szakterületük.
Ahogyan a gyanús halálesetek kinyomozása sem az.
A nyomozók elsődleges feladata,
még akkor is, ha olyan esetről van szó,
ahol öngyilkosságra gyanakszanak,
hogy kiderítsék, nem gyilkosság történt-e.
Semmi sem utal arra, hogy ezt megtették.
A helyet, ahol az egész történt, nem bűnügyi helyszínként kezelték.
Mindenki fel-alá mászkált ott,
és nem kerítették el rendesen rendőrségi szalaggal.
Kezdettől fogva úgy tűnt, hogy ez tipikus esete annak,
amikor a nyomozók elhamarkodott következtetéseket vonnak le,
és tévesen határozzák meg a halál módját.
Ez a halotti anyakönyvi kivonat.
Tiffany Valiante nem sokkal éjfél előtt, július 12-én halt meg.
Július 17-én, amikor ezt a dokumentumot kiállították,
a halál módját öngyilkosságként határozzák meg.
Egy nyomozás ilyen korai szakaszában nem lehet ilyen következtetéseket levonni.
Egyszerűen képtelenség.
HALÁLRA GÁZOLTA EGY VONAT
Ha öngyilkosság volt, lezártnak tekinthetik az ügyet.
Az ügyészség is lezártnak tekinti,
a halottkém is lezártnak tekinti,
és a New Jersey Transit is lezártnak tekinti.
Öngyilkosságnak nyilvánítják, és statisztikai adatként kezelik.
De ami a családot illeti, az ő esetükben a gyermekükről van szó,
és tudni akarják, hogy mi történt vele.
Ki kellett volna nyomozniuk az ügyet.
New Jersey államnak van egy eljárásrendje,
amelyet követniük kellett volna, de nem tették.
Sosem végeztek teljes boncolást.
Nem vizsgálták meg, hogy történt-e nemi erőszak.
Egy DNS-tesztet sem végeztek.
Nem vizsgálták meg a belső szerveit.
Miért nem?
TOXIKOLÓGIAI JELENTÉS
A toxikológiai jelentésnek nagy jelentőséget kell tulajdonítanunk.
Sem alkoholt, sem drogot nem találtak Tiffany Valiante szervezetében.
A vizsgálat eredménye negatív volt.
Miután megjött a toxikológiai jelentés,
kiderült, hogy sem alkohol, sem drog nem volt Tiffany szervezetében.
A halál módját „ismeretlen”-re kellett volna módosítaniuk.
Semmi okunk arra, hogy öngyilkosságnak nyilvánítsunk egy ügyet,
hacsak nem vagyunk 100%-ig biztosak benne,
hogy tényleg az volt.
A halála után pár nappal
Tiffany maradványait elhamvasztották.
Szóval nem tudjuk exhumálni a holttestet,
és újra megvizsgálni az ügyet.
A nyomozó azt is leírta a jelentésében,
hogy nem találtak cipőt a helyszínen.
Nem viselte a cipőjét.
Számomra ez gyanús.
Amikor elsétált, egy fehér fejpántot,
világoskék, szinte fehér farmernadrágot,
fekete pólót és cipőt is viselt.
Amikor megtalálták,
csak egy sportmelltartó és egy fekete bugyi volt rajta.
Hol volt a rövidnadrágja és a pólója?
RUHA, SZEMÉLYES TÁRGYAK: NINCS
Egy halottkémnek nem kéne választ találnia erre?
A halottkém jelentése rendkívül rövid és hiányos volt.
Nem láttam bizonyítékot arra, hogy felkeresték volna Tiffany orvosát
vagy bárkit az iskolájából.
Senki sem jött el hozzánk, hogy kérdéseket tegyen fel a lányunkról.
Nem beszéltek a szüleivel. Senkivel sem beszéltek.
Rámondják, hogy öngyilkosság volt, csak mert elütötte egy vonat?
Ez őrültség.
Sosem volt semmilyen egészségügyi problémája.
Nem volt drog- vagy alkoholfüggő.
Aktív sportoló volt.
A családja nagyon szerette őt, rajongtak érte.
A telefonüzenetekben, amiket láttam,
nem találtam semmi szokatlant.
Szakított a barátnőjével, de úgy tűnt, békében váltak el.
Tiffanynak volt egy philadelphiai barátnője.
Nem sokkal korábban, a halála előtti pénteken szakítottak.
De közös megegyezéssel.
A telefonüzenetek alapján, amiket olvastam, nem tűntek ellenségesnek.
És Tiffany igazából elkezdett randizni egy másik nővel,
a telefonüzenetei alapján.
A halála előtti estén még egy posztot is írt.
Azt írta, hogy elégedett az életével.
TALÁN NEM KÉNE, DE TÖK ELÉGEDETT VAGYOK
Szóval miért tette?
Ha öngyilkos lett, volt rá oka?
Miért lett volna öngyilkos?
Éjjel történt, én pedig másnap kora reggel eljöttem ide.
Nem akartam, hogy az öcsém, Stephen, vagy a felesége, Dianne,
végigsétáljanak a sín mellett, és lássák, amit én.
A hátrahagyott darabokat.
Apám és én a hiányzó dolgokat kerestük.
A tornacipőjét, a fejpántját,
a fülbevalóját, az ékszereit, a rövidnadrágját.
Nem tudom, hogy bírtam,
de felvettem a koponyája darabkáit, amiken ott volt a haja.
Felszedtem egy állcsontot, amin fogak voltak,
és még több különféle csontdarabot.
Megtaláltuk az egyik karkötőjét, és odaadtuk Dianne-nek. Máig megőrizte.
Tiffany azon az estén viselte.
Összeszedni a maradványait a sínekről
a legszörnyűbb dolog volt, amit valaha tennem kellett.
A sínek mellett sétálva véres gumikesztyűket láttam a földön.
A helyszín be lett szennyezve.
Szalaggal sem kerítették körbe.
A New Jersey Transit dolgozóit nem képezték ki erre.
És nem tisztították meg rendesen a síneket.
Többször is kimentünk oda keresgélni,
de sosem találtuk meg ott a cipőjét, a fejpántját
vagy bármelyik ruhadarabját.
Hol vannak a ruhái amiket a buliban viselt?
2015. AUGUSZTUS 3. HÁROM HÉTTEL TIFFANY HALÁLA UTÁN
Fel-le sétálgattam a Tilton Roadon.
Már vagy egymilliószor végigsétáltam rajta.
A GÁZOLÁS HELYE A VALIANTE CSALÁD HÁZA
Hetekig keresgéltünk, hátha találunk valamit az út mentén.
Nem volt meg a lányom rövidnadrágja, fejpántja és cipője.
És ahogy itt sétáltam,
nagyjából itt voltam, elnéztem arra, és megláttam a lányom cipőjét.
BIZONYÍTÉKFOTÓK
Amikor megláttam, a földre rogytam.
És utána, nagyjából két méterre tőlem
megláttam Tiffany fehér fejpántját.
Olyan érzés volt, mintha elütött volna egy kamion.
Sosem felejtem el azt a napot. Mintha tegnap lett volna.
Dianne felhívott minket.
CIPŐ ÉS FEJPÁNT
Megtalálta Tiffany cipőjét és fejpántját.
Három kilométerre onnan,
ahol a vonat elütötte.
Odarohantam. Dianne ki volt borulva.
A feleségem hisztérikus volt. Azt sem értettem, hogy mit mond.
A cipője és a cuccai itt voltak, ezen a részen.
Gyakorlatilag egymás mellett voltak, nagyjából 30 centire.
A cipők elhelyezkedése olyan érzést keltett bennem,
mintha valaki egyenesen a cipőjéből ráncigálta volna ki.
Mások azt gondolták, talán valaki iderakta.
A New Jersey Transit kijött.
Lefényképezték a cipőt, aztán bezacskózták.
Bevitték a tárgyakat, de soha többé nem hallottunk felőlük.
Bevitték a tárgyakat,
de sosem küldték el őket semmilyen vizsgálatra,
hogy kiderítsék, megtalálható-e rajtuk valaki más DNS-e.
Öt évvel a lányuk halála után
a családnak fizetnie kellett a tárgyak DNS-vizsgálatáért.
De a bizonyítékok kezelése visszakövethetetlen volt,
ezért használhatatlanná váltak.
Miután megtaláltuk a cipőjét,
körülbelül tizenöten összegyűltünk,
és átfésültük az erdőt,
egészen a sínekig, ahol elütötték.
Találni akartunk valamit, ami bizonyítja, hogy nem öngyilkos lett.
A lányom egyik ruhadarabja sosem lett meg.
A rövidnadrágja.
A mai napig nem került elő.
Azt kérdeztem magamtól: „Vajon hogy került oda a cipő?”
Könnyen lehet, hogy Tiffany bűntény áldozata lett.
Valaki, aki részt vett a bűntény elkövetésében,
felvette a tárgyakat, és eldobta őket, miután elhagyta a helyszínt.
Egy másik elmélet, hogy Tiffany levette a cipőjét és a fejpántját ott,
ahol Dianne megtalálta őket, és mezítláb sétált el a sínekig.
Nem tudom, mi értelme lenne annak,
hogy Tiffany otthonról elsétál odáig, ahol a cipőt megtalálták,
leveszi a cipőjét, beviszi az erdőbe,
aztán továbbsétál oda, ahol elütötték.
A GÁZOLÁS HELYSZÍNE
Miért venné le a cipőjét?
Látják, milyen messzire jöttünk ezen az úton a sínek mellett?
Hátul ül. Érzi ezt?
- Az útfelületet? - Igen.
Tudna itt mezítláb sétálni?
Ez csak egy vasúti töltés, és az egész tele van éles kövekkel.
Ha megnézzük a fotókat Tiffany lábfejeiről,
főleg a jobb lábfejéről,
nem látunk olyan vágásokat vagy sebeket,
amiket várnánk egy olyan illető talpán, aki mezítláb sétált,
főleg a sínek melletti úton, amit kövek és üvegszilánkok borítanak.
Ha a síneken sétált volna, akkor szálkák lettek volna a talpában.
Elvileg kilométereket sétált, de a talpa érintetlen volt.
Ez bizonyítja, hogy nem gyalog ment oda.
Az eset után többször is jártam arra.
Még cipőben is küzdöttem azon a terepen.
Szóval szerintem Tiffany sosem járt arra gyalog.
Ha valaki, főleg egy 188 centis nő
az autóút szélén sétálna,
az egyik autós biztosan észrevenné,
mert nagyon szokatlan lenne látni valakit arrafelé sétálni.
Ha megnézzük a fotókat,
amelyeket Steve őzfigyelő kamerája készített a házuknál,
egy gépjármű fényszóróját láthatjuk rajta,
ugyanabban az időben, amikor Tiffany lesétált a kocsifelhajtón.
Úgy hiszem, hogy beült egy gépjárműbe,
gyanítom, önként.
Beszállt valakinek a kocsijába,
akit ismert, és aki mellett biztonságban érezte magát.
Amikor beszállt a gépjárműbe, valaki elvette tőle a mobilját.
Szerintem kidobták a kocsiból a telefonját,
amikor elhajtottak.
Amikor elvették a telefonját, szerintem akkor esett le Tiffanynak,
hogy bajban van.
Mindenkinek megvan az elképzelése arról, hogy mi történt a lányommal.
Arra gondoltam, hogy talán meg akarták erőszakolni,
ő pedig megpróbált elmenekülni előlük, de nem tudott tovább szaladni.
Szerintem ebbe a fába kapaszkodva küzdött az életéért,
és próbálta menteni magát, próbálta megakadályozni, hogy elvigyék.
A GÁZOLÁS HELYSZÍNE
Tiffany itt vesztette életét, közvetlenül mögöttünk, a sínek közelében.
Teljesen elhagyatott, és eléggé ijesztő, kísérteties hely.
Ha valaki elvonul ide, semmit sem hallani.
Az egyik oldalon ott a vonat zaja,
a másik oldalon pedig, tőlem jobbra, az országút zaja.
ORSZÁGÚT
Ha meg akarnék szabadulni valakitől, ez az elhagyott hely ideális lenne.
Bármit megtehetsz. Nincs ott semmi.
Nem hallanák a sikolyt. Semmit sem hallanának.
Tökéletes hely egy gyilkossághoz.
Ha megnézzük a fotókat,
amiket a New Jersey Transit rendőrsége,
illetve New Jersey állam halottkémje készített...
láthatjuk, hogy a sín azon részén, ahol a vonat és Tiffany teste ütközött,
egy nagy vértócsának tűnő folt található.
Ez arra utal, hogy talán odafektették Tiffanyt,
aki már azelőtt vérzett, hogy elütötte a vonat.
AZ ÜTKÖZÉS HELYÉN SÖTÉT FOLYADÉK LÁTHATÓ.
Nem végeztek semmilyen tesztet.
Azt mondták, elég bizonyítékuk van arra, hogy öngyilkosság volt,
vizsgálatok nélkül is.
Szóval sosem derült ki,
hogy valóban Tiffany vére volt-e a síneken.
A halottkém a jelentésében úgy fogalmaz
Tiffany karjait és lábait illetően,
hogy a vonat levágta a végtagjait a törzséről.
A jelentésben a „vágás” szó szerepel.
Nem leszakította, levágta.
Ebből arra következtetek,
hogy helytálló lehet az az elmélet,
miszerint bántották őt, aztán a testét a sínekre fektették.
Kinyújtották a karjait,
a lábai pedig rálógtak a másik sínre.
A lábfejei és a kezei érintetlenek voltak.
Ez mit árul el?
Azt, hogy nem állt a síneken, amikor elütötte a vonat.
Hanem feküdt. A vonat levágta a végtagjait.
Szerintem valaki a sínekre fektette Tiffanyt,
és ott elvérzett.
A helyszínből ítélve tuti, hogy megölték, és a sínekre fektették.
Biztos vagyok benne.
A sínekre fektették. Így szabadultak meg a holttestétől.
És megúszták.
Valaki megúszta.
A nevem Chuck Atkinson. Magánnyomozó vagyok.
A New Jersey-i rendőrség tagja voltam 26 éven át,
amiből 17 évig nyomozó voltam.
2008 eleje óta dolgozom Paul D'Amatónak.
MI AZ IGAZSÁG TIFFANY HALÁLA KAPCSÁN? 20 000 DOLLÁROS JUTALOM
Paul és a család felállított egy forródrótot,
amin névtelen bejelentéseket vártak.
Kaptunk egy hívást valakitől, aki egy kisboltban dolgozott, és hallotta,
hogy a bolt három másik alkalmazottja a Valiante-ügyről beszélt.
Tisztán emlékszem,
hogy a jogi asszisztensem szólt, hogy egy úriember
információkkal rendelkezik Tiffany halálát illetően.
08:41, 2016. NOVEMBER 7., HÉTFŐ
Rosell őrmester is mindjárt itt lesz. Kezdjük!
És ez az illető eskü alatt vallomást tett.
Alaposan kikérdezték.
Olvastam róla az újságban.
Hallottam róla, tudja. A srácok arról beszélgettek a boltban.
Elmondta a nyomozónak, amit hallott.
Ezektől a srácoktól tudtam meg, akik nekem dolgoznak.
Arról beszéltek, hogy igazából gyilkosság történt.
A három egyénnek,
akiket hallott erről beszélgetni, nem volt köze a gyilkossághoz.
Ők is mástól hallották az egészet.
Az egyikük elment Tiffany nagybátyjának a bulijába,
ahol Tiffany is ott volt.
És látta Tiffanyt a buliban.
Említettek egy vitát.
A vita folytatódott, aztán Tiffany elment.
Azt mondták, valaki felvette őt kocsival.
Valaki, aki ismerte őt.
Két nő és egy férfi felvette Tiffanyt kocsival,
és valahová a sínek közelébe vitték.
Levetkőztették, fegyvert fogtak rá, és megalázták.
- Nem tudom, így történt-e. - Igen.
- Csak azt mondom, amit hallottam. - Oké.
Az ügyész kikérdezte a három egyént, akik a kisboltban beszéltek az esetről.
Hallott bármit is az állítólagos gyilkosság kapcsán?
Hogy hogy történt, vagy kitől jött az információ?
Nem. Nem tudok semmit.
Hallott más pletykát?
- Nem hallottam. - Semmit.
Nem, semmit.
A pletykák szerint rengeteg információja volt arról, hogy mi történt.
Őszintén szólva ez teljesen abszurd.
Mindhárom tanú tagadta, hogy beszéltek volna arról,
amit a kisbolt dolgozója az állítása szerint hallott.
Azóta az este óta hallottak róla bármit?
Nem, csak...
Csak annyit, hogy öngyilkosság volt.
Szóval nem...
Sosem beszéltek arról,
hogy lehetséges, hogy nem öngyilkosság volt?
Nem.
Amikor kikérdeztek bizonyos embereket, akik ismerték Tiffanyt,
néhányan azt állították, hogy szomorú és depressziós volt.
Szerintem nem volt túl boldog.
Mármint... Úgy értem...
Szerintem ez csak annak tűnt fel, aki közel állt hozzá.
- Mert... - Persze.
Mert mindig nagyon vidám volt, és...
De aki jobban ismerte,
az látta... Nem is tudom.
Szerintem úgy érezte, hogy nem találja a helyét.
Korábban említett valaha bármit...
Azonkívül, hogy nem tűnt boldognak,
említette, hogy gondolt arra, hogy kárt tegyen magában?
Nem.
TIFFANY BARÁTAI, A NEW JERSEY TRANSIT
ÉS AZ ATLANTIC MEGYEI ÜGYÉSZSÉG
NEM AKARTAK NYILATKOZNI AZ ÜGYBEN.
NEW JERSEY HALOTTKÉMI HIVATALA 2018-BAN FELÜLVIZSGÁLTA TIFFANY ÜGYÉT.
ISMÉT ARRA A KÖVETKEZTETÉSRE JUTOTTAK, HOGY ÖNGYILKOSSÁG VOLT.
Hogyan jutott el Tiffany az otthonától oda,
ahol a teste ütközött a vonattal?
Sétált?
Valaki kocsival felvette, és odavitte?
A halála valamiféle baleset volt?
Vagy pedig bűncselekmény?
Máig vannak valahol olyan személyek,
akik tudják, hogy mi történt.
Könyörgöm nekik, hogy jelentkezzenek,
és segítsenek a családnak.
TIFFANY VALIANTE EMLÉKÉRE
Mielőtt egyetemre ment, megígértem Tiffanynak,
hogy építek neki egy röplabdapályát. A halála után arra gondoltam,
megígértem neki, szóval megépítettem.
Tiffany alig várta, hogy az egyetemen röplabdázzon.
De valaki elvette ezt tőle, és ez nem igazságos.
Igazságot akarunk tenni.
TIFFANY, NAGYON SZERETÜNK
Nehéz-e mindennap?
Persze. Mindennap nehezemre esik kikelni az ágyból vagy elaludni.
De ezt kell tennem, amíg kiderítem, ki tette ezt a kicsikénkkel.
Ez a szekrény tele van gyönyörű emlékekkel Tiffanyról.
És...
A barátok és a családtagok sok mindent hoztak ide,
hogy Tiffany emlékére kirakjam a polcokra.
Itt van Tiffany karkötője.
Ez volt rajta a halála estéjén.
Sokáig viseltem.
Ez itt Tiffany, egy tömör fából készült urnában.
Ez egy imadoboz. Minden este imádkozom.
Aztán beleteszek egy üzenetet.
„Igazságot Tiffanynak!
Remélem, hogy akik ezt tették vele, egyszer bevallják.”
Szeretlek, Tiffy.
HA INFORMÁCIÓJA VAN AZ ÜGY KAPCSÁN,
HÍVJA PAUL D'AMATO IRODÁJÁT AZ ALÁBBI SZÁMON: 1-609-926-3300,
VAGY KÜLDJÖN BE EGY FÜLEST AZ UNSOLVED.COM WEBOLDALON KERESZTÜL!
A feliratot fordította: Kiss Hajnalka